Illum, il-Kummissjoni tieħu passi ulterjuri fl-aġenda tad-Deċennju Diġitali biex isaħħaħ is-sovranità diġitali tal-Ewropa, kif imħabbar mill-President Ursula von der Leyen fid-diskors dwar l-Istat tal-Unjoni nhar l-Erbgħa. Il-Kummissjoni pproponiet Regolament ġdid għall-Impriża Konġunta għall-Computing ta' Prestazzjoni Għolja Ewropew biex iżżomm u tavvanza r-rwol ewlieni tal-Ewropa fis-supercomputing u l-computing kwantistiku. Se tappoġġa attivitajiet ta' riċerka u innovazzjoni għal teknoloġiji, sistemi u prodotti ġodda tas-supercomputing, kif ukoll trawwem il-ħiliet meħtieġa biex tintuża l-infrastruttura u tifforma l-bażi għal ekosistema ta' klassi dinjija fl-Ewropa. Il-proposta se tippermetti investiment ta' EUR 8 biljun fis-supercomputers tal-ġenerazzjoni li jmiss - baġit li huwa sostanzjalment akbar meta mqabbel ma' dak attwali. Filwaqt li jibni fuq is-suċċess fil-computing ta' prestazzjoni għolja tal-ġenerazzjoni li jmiss, is-supercomputing se jkollu rwol ewlieni fi trieqet l-Ewropa lejn l-irkupru. Ġie identifikat bħala prijorità ta' investiment strateġiku, u se jirfed l-istrateġija diġitali fl-intier tagħha, mill-analitika tal-big data u l-intelliġenza artifiċjali sat-tekonoloġiji cloud u ċ-ċibersigurtà. Barra minn hekk, f'Rakkomandazzjoni adottata illum ukoll, il-Kummissjoni tappella lill-Istati Membri biex jagħtu spinta lill-konnettività ultra veloċi tan-netwerk u jiżviluppaw approċċ konġunt dwar l-introduzzjoni tal-5G. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Il-computing ta' prestazzjoni għolja huwa kapaċità diġitali essenzjali għall-Ewropa. Kif rajna fil-ġlieda kontra l-pandemija tal-coronavirus, is-supercomputers diġà qed ikunu ta' għajnuna fit-tfittxija għal terapiji, fid-detezzjoni u fit-tbassir tat-tixrid tal-infezzjonijiet, jew iservu ta' appoġġ għat-teħid ta' deċiżjonijiet dwar il-miżuri ta' konteniment. Id-data, flimkien mal-intelliġenza artifiċjali u s-supercomputers, huma wkoll assi maġġuri fid-detezzjoni ta' mudelli ta' ekosistemi u jgħinuna ntaffu t-tibdil fil-klima. Jgħinuna wkoll naħdmu fuq soluzzjonijiet biex jiġu evitati d-diżastri u jiġi miġġieled it-tibdil fil-klima. Il-proposta tagħna llum se trawwem aktar investiment fl-infrastruttura tas-supercomputing, fid-dawl tal-potenzjal enormi tagħha li ttejjeb il-kwalità tal-ħajja, l-ispinta li se tagħti lill-kompetittività industrijali, u l-avvanz li se toħloq fix-xjenza.” Il-Kummissarju għas-Suq Intern Thierry Breton, żied jgħid: “Flimkien mad-data u l-konnettività, is-supercomputing huwa fuq quddiem nett tas-sovranità diġitali tagħna, u jinkorpora sfidi industrijali, teknoloġiċi u xjentifiċi. Hija prijorità tal-Ewropa li żżomm il-pass fit-tellieqa teknoloġika internazzjonali, u l-Ewropa għandha kemm l-għarfien kif ukoll ir-rieda politika li jkollha rwol ewlieni. L-objettiv tagħna huwa li nilħqu malajr kemm jista' jkun l-istandard li jmiss tal-computing b'computers fuq skala eksa – iżda wkoll u fuq kollox li nintegraw minn issa l-aċċeleraturi quantum biex niżviluppaw magni ibridi u nippożizzjonaw lill-Ewropa fi stadju bikri ħafna fir-rigward ta' din it-teknoloġija fixkiela.” Ir-Regolament għandu l-għan li jaġġorna r-Regolament tal-Kunsill preċedenti li stabbilixxa l-Impriża Konġunta EuroHPC f'Ottubru 2018. Dan se jippermetti lill-Ewropa żżomm rwol ewlieni fit-tellieqa teknoloġika lejn il-fruntiera tas-supercomputing li jmiss, b'mod partikolari: Fl-Impriża Konġunta EuroHPC se jkun hemm aċċess għar-riżorsi eżistenti tas-supercomputing u tal-computing kwantistiku Ewropej, għall-utenti kollha madwar l-Ewropa, inkluż is-settur pubbliku u l-utenti industrijali, b'mod partikolari n-negozji żgħar u ta' daqs medju (l-SMEs), irrispettivament mil-pożizzjoni ġeografika tagħhom. Il-baġit il-ġdid bħalissa qed jiġi nnegozjat; se jkun appoġġat minn Orizzont Ewropa, Ewropa Diġitali u l-Faċilità Nikkollegaw l-Ewropa. Is-supercomputing fil-prattika Din l-infrastruttura tas-supercomputing tista' tintuża f'aktar minn 800 applikazzjoni Ewropea xjentifika, industrijali u tas-settur pubbliku. Fis-settur tas-saħħa, inkluż fil-ġlieda kontra l-pandemija tal-coronavirus, is-supercomputers diġà qed ikunu ta' għajnuna fit-tfittxija għal terapiji, fl-immudellar u fit-tbassir tat-tixrid tal-infezzjonijiet u jservu ta' appoġġ għat-teħid ta' deċiżjonijiet dwar il-miżuri ta' konteniment. F'Ġunju, il-konsorzju ffinanzjat mill-UE Exscalate4CoV ħabbar li mediċina ġenerika li diġà hi rreġistrata u li tintuża biex tittratta l-osteoporożi, ir-Raloxifene, jaf tkun trattament effettiv għall-pazjenti tal-COVID-19 li taqbadhom infezzjoni b'sintomi ħfief. Din il-mediċina issa hija lesta biex tidħol fi stadju ta' provi kliniċi, u l-proġett qed ikompli jaħdem fuq molekuli promettenti oħra. Is-supercomputers se jservu ta' għajnuna wkoll għax-xjenzati Ewropej biex jifhmu aħjar il-metaboliżmu uman u s-sistema immunitarja, u se jwasslu għal progress sostanzjali f'oqsma bħall-ġenomika, it-tfassil u l-ittestjar ta' mediċini ġodda u se jgħinu fil-ġlieda kontra mard ewlieni, inkluż il-kanċer u l-infezzjonijiet virali. Barra minn hekk, din l-infrastruttura tas-supercomputing se tgħin biex tinkiseb l-inizjattiva tad-”Destinazzjoni d-Dinja” tal-UE, li tirriżulta f'titjib sinifikanti fit-tbassir tat-temp, l-ippjanar urban u rurali, il-ġestjoni tal-iskart u tal-ilma u l-immudellar ambjentali oċeanografiku, tal-baħar u dak tal-ekosistemi polari. Dan se jgħin biex isseħħ it-tranżizzjoni ekoloġika, f'konformità mal-għanijiet tal-Patt Ekoloġiku Ewropew, u se jgħin fit-tħejjija u kif ukoll fil-ġestjoni tad-degradazzjoni u d-diżastri ambjentali ewlenin. Il-passi li jmiss Il-Kunsill tal-Unjoni Ewropea qed jipproponi l-adozzjoni tar-Regolament il-ġdid għall-Impriża Konġunta għall-Computing ta' Prestazzjoni Għolja Ewropew (l-Impriża Konġunta EuroHPC). It-tħejjijiet biex jitkomplew l-attivitajiet tal-Impriża Konġunta mill-2021 'il quddiem diġà huma fis-seħħ: pereżempju, intgħażlu 20 proġett biex jiġu żviluppati applikazzjonijiet u servizzi innovattivi tal-HPC Il-kuntest L-Impriża Konġunta EuroHPC inħolqot fl-2018 biex tippermetti lill-UE ssir mexxejja dinjija fis-supercomputing, billi tiġbor flimkien ir-riżorsi tal-UE, tal-pajjiżi parteċipanti (32 sal-lum), u tas-sħab privati. Sa mill-ħolqien tagħha fl-2018, l-Impriża Konġunta EuroHPC kienet kapaċi żżid b'mod sostanzjali l-investimenti fil-computing ta' prestazzjoni għolja fil-livell Ewropew, bil-ħsieb li tistabbilixxi l-pożizzjoni tal-Ewropa bħala mexxejja globali f'dan il-qasam. Għall-perjodu 2019-2020 biss, l-investimenti pubbliċi tal-Impriża Konġunta se jilħqu madwar EUR 1.1 biljun, li jirrappreżenta żieda netta ta' kważi EUR 250 miljun fis-sena fil-livell Ewropew meta mqabbel mas-sitwazzjoni ta' qabel l-2018. B'dan il-finanzjament, sal-bidu tal-2021 l-Impriża Konġunta EuroHPC se timplimenta tliet sistemi fuq skala preeksa (b'kapaċità ta' mill-inqas 1017 kalkolu kull sekonda) li jikklassifikaw fl-aqwa ħames supercomputers fid-dinja, u ħames sistemi fuq skala peta (b'kapaċità ta' mill-inqas 1015 kalkolu kull sekonda), fl-ewwel 50. Dawn il-magni l-ġodda se jimmultiplikaw għal tmien darbiet il-potenza tas-supercomputing disponibbli fil-livell Ewropew. Huma se jwessgħu l-użu tal-computing ta' prestazzjoni għolja fl-UE kemm għall-utenti pubbliċi kif ukoll għal dawk privati, u b'mod partikolari għall-SMEs li m'għandhomx ir-riżorsi interni biex jibbenefikaw minn dawn it-teknoloġiji ġodda. L-Impriża Konġunta EuroHPC qed tappoġġa wkoll il-ħolqien ta' 33 ċentru ta' kompetenza nazzjonali li se jaġixxu lokalment biex jiffaċilitaw l-aċċess għall-opportunitajiet Ewropej tas-supercomputing f'setturi industrijali differenti, jipprovdu soluzzjonijiet imfassla apposta għal varjetà wiesgħa ta' utenti (inklużi l-SMEs) u fl-aħħar mill-aħħar isaħħu l-għarfien u l-għarfien espert Ewropej f'dawn it-teknoloġiji. Għal aktar informazzjoni Mistoqsijiet u Tweġibiet L-iskeda informattiva dwar l-Impriża Konġunta Ewropea dwar il-Computing ta' Prestazzjoni Għolja Ir-Regolament Propost Is-sit elettroniku tal-Impriża Konġunta EuroHPC Diskors dwar l-Istat tal-Unjoni Stqarrija għall-istampa dwar l-inizjattivi ewlenin tal-Istat tal-Unjoni 2020 Paġna web iddedikata dwar l-Istat tal-Unjoni 2020